ai4bharat/Pralekha huggingface dataset:
पेट्रोलियम एवं प्राकृतिक गैस मंत्रालय
जीएआईएल ने अब तक का सबसे अधिक अर्द्ध वार्षिक पीबीटी और पीएटी टर्नओवर दर्ज किया,
194 फीसदी उछाल के साथ अर्धवार्षिक पीएटी 4,393 करोड़ रुपये पहुंचा
जीएआईएल  लिमिटेड ने वित्तीय वर्ष 2022 की पहली छमाही में अपना अब तक का सबसे अधिक अर्द्ध वार्षिक टर्नओवर और लाभ दर्ज किया है। कंपनी ने 51 फीसदी बढ़ोतरी के साथ पिछले वित्तीय वर्ष के 25,671 करोड़ रुपये के मुकाबले 38,829 करोड़ रुपये का कारोबार किया है। पिछले वर्ष की पहली छमाही में कर से पहले लाभ  1,907 करोड़ रुपये की तुलना में 201 फीसदी बढ़कर 5,736 करोड़ रुपये हो गया है। वहीं, कर के बाद लाभ  भी छमाही के लिए 194 फीसदी बढ़कर 4,393 करोड़ रुपये दर्ज किया गया। वित्तीय वर्ष 2021 की पहली छमाही में यह आंकड़ा 1,495 करोड़ रुपये था।
तिमाही आधार पर, वित्तीय वर्ष 2022 की दूसरी तिमाही में टर्नओवर 24 फीसदी बढ़कर 21,477 करोड़ रुपये हो गया। इससे पहले वित्तीय वर्ष 2022 की पहली तिमाही में यह 17,352 करोड़ रुपये था। वहीं, 79 फीसदी की बढ़ोतरी के साथ वित्तीय वर्ष 2022 की दूसरी तिमाही में पीबीटी ने 3,682 करोड़ रुपये रहा। इससे पहले वित्तीय वर्ष 2022 की पहली तिमाही में यह 2,054 करोड़ रुपये था। वित्तीय वर्ष 2022 की दूसरी तिमाही में पीएटी 87 फीसदी बढ़कर 2,863 करोड़ रुपये हो गया. वित्तीय वर्ष 2022 की पहली तिमाही में यह आंकड़ा 1,530 करोड़ रुपये था।
दूसरी तिमाही के दौरान, सभी भागों के प्रदर्शन में सुधार हुआ हुआ है। वित्तीय वर्ष 2022 की दूसरी तिमाही में प्राकृतिक गैस ट्रांसमिशन 6 फीसदी बढ़कर 114.32 एमएमएससीएमडी  हो गया। वित्तीय वर्ष 2022 की पहली तिमाही में यह 107.66 एमएमएससीएमडी था। दूसरी तिमाही के दौरान प्राकृतिक गैस विपणन 2 फीसदी बढ़ोतरी के साथ 97.72 एमएमएससीएमडी दर्ज किया गया। वित्तीय वर्ष 2022 की पहली तिमाही में यह आंकड़ा 95.95 एमएमएससीएमडी था। वहीं, दूसरी तिमाही में 60 फीसदी बढ़ोतरी के साथ पेट्रोकेमिकल उत्पादन की बिक्री 221 टीएमटी हुई। वित्तीय वर्ष 2022 की पहली तिमाही में यह 138 टीएमटी थी।
सम्मिलित आधार पर, वित्तीय वर्ष 2022 की दूसरी तिमाही में टर्नओवर 21,739 करोड़ रुपये था। यह वित्तीय वर्ष 2022 की पहली तिमाही में 17,551 करोड़ रुपये की तुलना में 24 फीसदी अधिक है। वित्तीय वर्ष 2022 की दूसरी तिमाही में 47 फीसदी बढ़ोतरी के साथ पीबीटी 3,728 करोड़ रुपये दर्ज किया गया। वित्तीय वर्ष 2022 की पहली तिमाही में यह 2,540 करोड़ रुपये था। वित्तीय वर्ष 2022 की दूसरी तिमाही में 35 फीसदी बढ़ोतरी के साथ पीएटी 2,883 करोड़ रुपये रहा। वित्तीय वर्ष 2022 की पहली तिमाही में यह 2,138 करोड़ रुपये था।
जीएआईएल के अध्यक्ष और प्रबंध निदेशक श्री मनोज जैन ने बताया कि वित्तीय वर्ष 2022 की पहली छमाही के दौरान कंपनी ने प्रमुख रूप से पाइपलाइनों, इक्विटी और पेट्रोकेमिकल्स आदि पर 3,180 करोड़ रुपये का पूंजीगत व्यय किया है। उन्होंने आगे कि तिमाही के दौरान कंपनी के सभी भागों के प्रदर्शन में उल्लेखनीय सुधार हुआ है। उन्होंने भविष्य में भी एक टिकाऊ प्रदर्शन की उम्मीद व्यक्त की है।
रक्षा मंत्रालय
आईओएनएस समुद्री अभ्यास 2022 
हिंद महासागर नौसेना संगोष्ठी  समुद्री अभ्यास 2022  का पहला संस्करण 26 से 30 मार्च 2022 तक गोवा और अरब सागर में आयोजित किया गया। इस अभ्यास का उद्देश्य सदस्य देशों की नौसेनाओं के बीच मानवीय सहायता और आपदा राहत  अभियानों में पारस्परिकता को बढ़ाने के साथ ही मानक संचालन प्रक्रियाओं को मजबूत करना है। इस अभ्यास में आईओएनएस के 25 सदस्य देशों में से 15 ने हिस्सा लिया।
हिंद महासागर नौसेना संगोष्ठी  की स्थापना 2007 में की गई थी। यह हिंद महासागर क्षेत्र के तटवर्ती देशों की नौसेनाओं के बीच सहयोग और सहभागिता का एक प्रमुख मंच है। इस फोरम ने हिंद महासागर क्षेत्र में क्षेत्रीय समुद्री मुद्दों पर चर्चा का अवसर उपलब्ध कराया, मैत्रीपूर्ण संबंधों को बढ़ावा दिया और समुद्री सुरक्षा सहयोग में उल्लेखनीय सुधार किया है।
आईएमईएक्स-22 के तहत 26 से 27 मार्च 2022 तक गोवा के मोरमुगाओ बंदरगाह पर बंदरगाह चरण और इसके बाद 28 से 30 मार्च 2022 तक अरब सागर में समुद्री चरण आयोजित हुआ। इस अभ्यास में बांग्लादेश, फ्रांस, भारत और ईरान की नौसेनाओं के युद्धपोत, समुद्री टोही विमान और हेलिकॉप्टर शामिल हुए। आईओएनएस के 15 सदस्य नौसेनाओं, जिसमें ऑस्ट्रेलिया, बांग्लादेश, फ्रांस, भारत, इंडोनेशिया, मालदीव, मॉरीशस, मोजाम्बिक, ओमान, कतर, सिंगापुर, श्रीलंका, थाईलैंड, यूएई और यूके शामिल हैं, के 22 पर्यवेक्षकों ने भी अभ्यास में हिस्सा लिया। प्रतिभागियों ने आईओएनएस एचएडीआर दिशानिर्देशों को मान्यता दी और समुद्र से तट तक एचएडीआर प्रदान करने और समुद्र में संकट में फंसे जहाजों और क्राफ्ट्स को सहायता प्रदान करने के लिए प्रतिक्रिया तंत्र विकसित किया। भारतीय और फ्रांसीसी नौसेनाओं के प्रमुखों ने आईएमईएक्स-22 के समुद्री चरण के दौरान अभ्यास देखा और बाद में सवाल-जवाब सत्र में भी भाग लिया।
इस अभ्यास को क्षेत्रीय नौसेनाओं के लिए क्षेत्र में प्राकृतिक आपदाओं के समय सामूहिक रूप से सहयोग और प्रतिक्रिया देने के लिए एक महत्वपूर्ण कदम के रूप में देखा जा रहा है। इससे क्षेत्रीय सहयोग को और मजबूत करने का मार्ग प्रशस्त होगा।
पृथ्वी विज्ञान मंत्रालय
अगले 5 दिनों के दौरान देश के किसी भी हिस्से में लू चलने की आशंका नहीं है
भारतीय मौसम विज्ञान विभाग  के राष्ट्रीय मौसम पूर्वानुमान केंद्र के अनुसार:

तापमान की वर्तमान स्थिति और अगले 5 दिनों के लिए चेतावनी
बीते दिन का तापमान परिदृश्य:
लू का प्रकोप : - देश के किसी भी हिस्से में लू का प्रकोप नही रहा।
अधिकतम तापमान:- अधिकतम तापमान पश्चिमी राजस्थान के कुछ हिस्सों भागों में जबकि पूर्वी राजस्थान और मध्य प्रदेश में कुछ जगहों पर 40.0°C से अधिक रिकॉर्ड किया गया।
कल देश में सबसे अधिक तापमान  पूर्वी उत्तर प्रदेश में 42.4°C रिकॉर्ड किया गया।
आज दर्ज किए गए न्यूनतम तापमान की स्थिति:
रात में तेज़ गर्मी: कहीं नहीं रही
न्यूनतम तापमान:- न्यूनतम तापमान गुजरात और उप-हिमालयी पश्चिम बंगाल के अधिकांश हिस्सों में सामान्य से 1.6°C से 3.0°C तक ऊपर दर्ज किया गया। यही स्थिति कोंकण गोवा में कुछ स्थानों पर तथा पश्चिमी राजस्थान, हरियाणा, चंडीगढ़ और दिल्ली, मध्य महाराष्ट्र, तटीय आंध्र प्रदेश, गंगीय पश्चिम बंगाल और पश्चिमी मध्य प्रदेश में भी कुछ जगहों पर रही।

स्थान आधारित विशिष्ट मौसम पूर्वानुमान और चेतावनी के लिए मौसम ऐप, कृषि-मौसम सलाह के लिए मेघदूत ऐप, और बिजली गिरने संबंधी चेतावनी जानने के लिए दामिनी ऐप डाउनलोड करें। जिलेवार मौसम पूर्वानुमान और चेतावनी के लिए राज्यों के मौसम कार्यालय/क्षेत्रीय मौसम कार्यालय की वेबसाइट पर लोग ऑन करें।
वित्त मंत्रालय
डीएफएस सचिव ने एलडीएम और एसएलबीसी संयोजकों के साथ समीक्षा बैठक की अध्यक्षता की
वित्त मंत्रालय के वित्तीय सेवाएं विभाग  के सचिव डॉ. विवेक जोशी ने आज यहां आकांक्षी जिलों के लीड डिस्ट्रिक्ट मैनेजर्स  और स्टेट लेवल बैंकर्स कमिटी  के संयोजकों के साथ एक समीक्षा बैठक की अध्यक्षता की। इस समीक्षा बैठक में नीति आयोग, पंचायती राज और वित्तीय सेवाएं विभाग  के वरिष्ठ अधिकारियों ने भी भाग लिया।
बैठक के दौरान, लक्षित वित्तीय समावेशन हस्तक्षेप कार्यक्रम  के तहत 112 आकांक्षी जिलों की प्रगति पर विस्तार से चर्चा की गई। उत्कर्ष कार्यक्रम के तहत चयनित 10 जिलों की प्रगति की भी समीक्षा की गई।
डॉ. जोशी ने देश में वित्तीय समावेशन के अभियान को आगे बढ़ाने में एसएलबीसी एवं एलडीएम के प्रयासों की सराहना की और एलडीएम एवं एसएलबीसी संयोजकों से निर्धारित लक्ष्यों को हासिल करने हेतु नए जोश और उत्साह के साथ अगले छह महीनों का सदुपयोग करने का अनुरोध किया।
समीक्षा बैठक के दौरान, बैंकों से इन जिलों में ऋण पहुंच को और बढ़ाने की दिशा में काम करने और सभी बसे हुए गांवों के पांच किलोमीटर के भीतर कम से कम एक बैंकिंग प्रतिष्ठान की उपलब्धता सुनिश्चित करने के लिए कहा गया।
वित्तीय समावेशन की योजनाओं के प्रदर्शन को और बेहतर बनाने के लिए बैंकों से पंचायती राज संस्थाओं की मदद से गांवों में वित्तीय साक्षरता शिविर चलाने का भी अनुरोध किया गया। बेहतर प्रदर्शन करने वाले जिलों और एसएलबीसी के लिए इनाम एवं मान्यता प्रदान करने वाले एक कार्यक्रम के बारे में भी चर्चा की गई।
रेल मंत्रालय
रेल, कोयला और खान राज्य मंत्री श्री रावसाहेब दादाराव पाटिल दानवे और स्वास्थ्य एवं परिवार कल्याण राज्य मंत्री डॉ. भारती प्रवीण पवार ने वीडियो लिंक के माध्यम से नंदगांव में एलटीटी-गोरखपुर काशी एक्सप्रेस ट्रेन के ठहराव के प्रावधान को झंडी दिखाकर लागू किया
भारत सरकार के रेल, कोयला और खान राज्य मंत्री श्री रावसाहेब दादाराव पाटिल दानवे और स्वास्थ्य और परिवार कल्याण राज्य मंत्री डॉ. भारती प्रवीण पवार ने आज वीडियो लिंक के माध्यम से 15017 एलटीटी-गोरखपुर काशी को एक्सप्रेस के नंदगांव में ठहराव के प्रावधान को झंडी दिखाकर लागू किया।
मध्य रेलवे के महाप्रबंधक श्री अनिल कुमार लाहोटी ने मुंबई स्थित मुख्यालय से वीडियो लिंक के माध्यम से गणमान्य व्यक्तियों, पत्रकारों और यात्रियों का स्वागत किया। भुसावल मंडल के मंडल रेल प्रबंधक श्री राजेश कुल्हारी ने धन्यवाद ज्ञापन किया। समारोह में मुख्यालय के वरिष्ठ अधिकारी वीडियो लिंक के माध्यम से तथा भुसावल मंडल के वरिष्ठ अधिकारी नंदगांव रेलवे स्टेशन पर उपस्थित थे।
निम्नलिखित तीन ट्रेनों को 14.8.2022 से प्रायोगिक तौर पर 6 महीने की अवधि के लिए नंदगांव और लासलगांव में ठहराव दिया गया है।
नंदगांव में
15017 एलटीटी-गोरखपुर एक्सप्रेस 11.29 बजे नंदगांव पहुंचेगी और 11.30 बजे प्रस्थान करेगी।
15018 गोरखपुर-एलटीटी एक्सप्रेस 11.39 बजे नंदगांव पहुंचेगी और 11.40 बजे प्रस्थान करेगी।
22177 सीएसएमटी-वाराणसी महानगरी एक्सप्रेस 05.04 बजे नंदगांव पहुंचेगी और 05.05 बजे प्रस्थान करेगी।
22178 वाराणसी-सीएसएमटी महानगरी एक्सप्रेस 05.39 बजे नंदगांव पहुंचेगी और 05.40 बजे प्रस्थान करेगी।
लासलगांव में
11071 एलटीटी-बनारस कामयानी एक्सप्रेस 17.37 बजे लासलगांव पहुंचेगी और 17.38 बजे प्रस्थान करेगी।
11072 बनारस-एलटीटी कामयानी एक्सप्रेस 17.59 बजे लासलगांव पहुंचेगी और 18.00 बजे प्रस्थान करेगी।
नोट: उपरोक्त सभी ट्रेनों की यात्रा  14.8.2022 से शुरू हो रही है और यात्री इस सुविधा का लाभ उठा सकते हैं।
सूक्ष्म, लघु एवं मध्यम उद्यम मंत्रालय
कोविड-19 से व्याप्त डर के बावजूद खादी इंडिया के कनॉट प्लेस स्थित प्रमुख विक्रय केन्द्र ने गांधी जयंती के अवसर पर 1.02 करोड़ रुपये की बिक्री दर्ज की
खादी प्रेमियों की ऊंची भावना ने इस गांधी जयंती के अवसर पर कोविड-19 के डर को पीछे छोड़ दिया। कनॉट प्लेस स्थित दिल्ली के प्रमुख खादी इंडिया विक्रय केन्द्र ने गांधी जयंती के अवसर पर एक करोड़ रुपये से अधिक की रिकॉर्ड बिक्री की। शुक्रवार  को खादी की कुल मिलाकर 1,02,19,496 रुपये की बिक्री दर्ज हुई, जो कोरोना महामारी की मौजूदा स्थिति को देखते हुए बहुत अधिक है। पिछले साल 2 अक्टूबर को इस बिक्री केन्द्र से कुल 1.27 करोड़ रुपये की बिक्री हुई थी।
पूरे दिन में 1633 बिल बनाए गए और औसत बिक्री 6258 रुपये प्रति बिल रही। सुबह से ही खादी इंडिया बिक्री केन्द्र पर विभिन्न क्षेत्रों और आयुवर्ग के ग्राहक पंक्तिबद्ध खड़े होने शुरू हो गए थे। उल्लेखनीय है कि खादी एवं ग्रामोद्योग आयोग  ने महात्मा गांधी की 151वीं जयंती के अवसर पर अपने सभी उत्पादों पर 20 प्रतिशत की विशेष प्रथागत छूट देने की शुरुआत की है।
केवीआईसी के अध्यक्ष श्री विनय कुमार सक्सेना ने कहा कि प्रधानमंत्री श्री नरेन्द्र मोदी की खादी खरीदने की लगातार अपील के कारण बड़े पैमाने पर खादी की बिक्री हुई है। इसके अलावा जनता में, विशेष रूप से युवाओं में खादी की बढ़ती हुई लोकप्रियता ने भी इसमें योगदान दिया है। कोरोना महामारी के बावजूद लोग अभी भी खादी खरीदने के लिए आ रहे हैं, यह माननीय प्रधानमंत्री की बार-बार की गई अपील का ही नतीजा है कि खादी एक घरेलू नाम बन गया है और खादी प्रेमियों की संख्या लगातार बढ़ रही है। उत्पादन में कई गुना बढ़ोतरी के बावजूद केवीआईसी ने अपनी उत्पाद श्रृंखला की उच्च गुणवत्ता को सुनिश्चित किया है और अपने उपभोक्ता आधार को भी बरकरार रखा है। श्री सक्सेना ने कहा कि यद्यपि इस साल बिक्री के आंकड़े महामारी के कारण पिछले साले के मुकाबले कुछ कम रहे, फिर भी एक दिन में एक करोड़ रुपये से अधिक की बिक्री का आंकड़ा काफी संतोषजनक था।
इस वर्ष खादी की अधिक बिक्री का यह आंकड़ा काफी महत्व रखता है। जब कोविड-19 लॉकडाउन के दौरान लगभग सभी गतिविधियां बंद थीं, तब भी केवीआईसी ने देश में अपनी विविध गतिविधियां जारी रखीं। इन गतिविधियों में फेस मास्क और व्यक्तिगत स्वच्छता उत्पाद जैसे हैंडवाश, हैंड सेनिटाइज़र्स के विनिर्माण के अलावा कपड़ों तथा ग्रामोद्योग उत्पादों की बड़ी श्रृंखला भी शामिल हैं।
स्वास्थ्य एवं परिवार कल्याण मंत्रालय
स्वास्थ्य मंत्रालय तंबाकू नियंत्रण के उपायों में तेजी लाएगा
तंबाकू नियंत्रण के लिए समुदायिक सहभागिता बहुत महत्वपूर्ण है : सचिव 
(स्वास्थ्य एवं परिवार कल्याण मंत्रालय ने विश्व स्वास्थ्य संगठन के साथ भागीदारी में आज विश्व तंबाकू निषेध दिवस 2019 के उपलक्ष्य में तंबाकू और फेफड़ों का स्वास्थ्य विषय पर राष्ट्रीय परामर्श का आयोजन किया। इस कार्यक्रम का उद्घाटन करते हुए मंत्रालय की सचिव सुश्री प्रीति सूदन ने विश्व तंबाकू निषेध दिवस की थीम और तंबाकू के उपयोग से लोगों के फेफड़ों के स्वास्थ्य और कैंसर से लेकर सांस लेने की गंभीर बिमारियों से जुड़े जोखिमों के बारे में प्रकाश डाला। उन्होंने कहा कि एक दीर्घकालीन प्रभावी और आंकड़ों तथा साक्ष्य पर आधारित ढांचा तैयार करना बहुत महत्वपूर्ण है। इस कार्यक्रम में नीति आयोग के स्वास्थ्य सचिव डॉ. वी के पॉल ने प्रतिभागियों को तंबाकू निषेध शपथ दिलाई।
स्वास्थ्य और परिवार कल्याण मंत्रालय के अपर सचिव श्री संजीव कुमार, संयुक्त सचिव श्री विकास शील और भारत में विश्व स्वास्थ्य संगठन के प्रतिनिधि डॉ. हैंक बेकेडम भी इस अवसर पर उपस्थित थे। अपने संबोधन में सुश्री प्रीति सूदन ने समुदाय सहभागिता की जरूरत पर जोर देते हुए कहा कि यह बहुत महत्वपूर्ण है कि लोग और परिवार इस बारे में जानकारी प्राप्त करें कि धूम्रपान किस प्रकार जीवन की गुणवत्ता को प्रभावित करता है। उन्होंने कहा कि समुदाय सहभागिता के बिना हम सफल नहीं हो सकते। सरकार अब तंबाकू के प्रयोग से उत्पन्न होने वाली स्थिति से निपटने के लिए हस्तक्षेप कर रही है। इस अवसर पर नीति आयोग के सदस्य श्री पी के पॉल ने तंबाकू के सभी रूपों में उपयोग के खतरे से निपटने के लिए जन आंदोलन चलाने का आह्वान किया है। इसके लिए व्यवहार में परिवर्तन लाए जाने की जरूरत है।
विश्व स्वास्थ्य संगठन के भारत में प्रतिनिधि डॉ. हैंक बेकेडम ने कहा कि विश्व तंबाकू निषेध दिवस तंबाकू के उपयोग से निपटने के लिए बहुआयामी रणनीतियों के बारे में ध्यान केंद्रित करने के लिए सभी हितधारकों को एक विशेष अवसर उपलब्ध कराता है। तंबाकू नियंत्रण हर व्यक्ति की जिम्मेदारी है। स्वास्थ्य मंत्रालय ने तंबाकू नियंत्रण के क्षेत्र में अनुकरणीय योगदान के लिए राजस्थान सरकार के चिकित्सा, स्वास्थ्य और परिवार कल्याण विभाग और दिल्ली विश्वविद्यालय के वी पी चैस्ट इंस्टीट्यूट के निदेशक प्रो. राजकुमार को विश्व तंबाकू निषेध दिवस 2019 के पुरस्कार से सम्मानित किया। मंत्रालय ने राष्ट्रीय तंबाकू परीक्षण प्रयोगशालाओं के लिए परिचालन दिशानिर्देश जारी किए हैं। मंत्रालय ने तीन राष्ट्रीय तंबाकू परीक्षण प्रयोगशालाएं स्थापित की हैं जो विभिन्न प्रकार के तंबाकू उत्पादों का विश्लेषण करने में विश्वस्तर की सुविधाओं से लैस हैं।
वाणिज्य एवं उद्योग मंत्रालय
श्री पीयूष गोयल ने सांस्कृतिक समारोह 'इंडिया@75 : धोलावीरा टु नरेन्द्र मोदी' में छात्रों को संबोधित किया
श्री पीयूष गोयल ने छात्रों से अमृत काल में भविष्य की चुनौतियों को स्वीकार करने, बड़े लक्ष्य निर्धारित करने और भारत को एक विकसित राष्ट्र बनाने के लिए प्रयास करने का आह्वान किया
केंद्रीय वाणिज्य एवं उद्योग, उपभोक्ता कार्य, खाद्य एवं सार्वजनिक वितरण और कपड़ा मंत्री श्री पीयूष गोयल ने आज युवाओं से भारत को एक समृद्ध एवं विकसित राष्ट्र बनाने और एक ऐसा देश बनाने में योगदान करने का आह्वान किया जहां समृद्धि प्रत्येक नागरिक तक पहुंचे। उन्होंने उनसे भविष्य की चुनौतियों को स्वीकार करने और अपने लिए बड़े लक्ष्य निर्धारित करने और उन्हें हासिल करने की दिशा में काम करने का आग्रह किया। श्री गोयल नई दिल्ली के सीरी फोर्ट ऑडिटोरियम में आयोजित सांस्कृतिक उत्सव 'इंडिया@75: धोलावीरा टु नरेन्द्र मोदी' को संबोधित कर रहे थे।
मंत्री ने कहा कि अमृत काल के अगले 25 वर्ष भारत को एक विकसित राष्ट्र के रूप में स्थापित करने के लिए विशेष होंगे। उन्होंने कहा कि एक स्वतंत्र राष्ट्र के रूप में भारत के 75 वर्षों ने दमदार बुनियाद रखने में मदद की है और उसका फल हमें आने वाले वर्षों में मिलेगा। उन्होंने कहा कि यह हमें इस बात पर चिंतन करने का अवसर देता है कि हम यहां कैसे पहुंचे और भविष्य में हम खुद को कहां देखना चाहते हैं।
श्री गोयल ने कहा कि आज के आयोजन का विषय, इंडिया@75 - धोलावीरा टू नरेंद्र मोदी, हमें याद दिलाता है कि भारत के पास हजारों वर्षों की समृद्ध विरासत है। उन्होंने कहा कि भारत लोकतंत्र की जननी है और हमारे देश में हजारों वर्ष पहले इसका प्रचलन था। उन्होंने कहा कि हमें जो समृद्ध विरासत मिली है वह हमारे पास बरकरार है। इससे अगले 25 वर्षों में हमें काफी मदद मिलेगी क्योंकि हम भारत @ 100 का जश्न मनाने की तैयारी कर रहे हैं।
श्री गोयल ने छात्रों को नए भारत का भविष्य बताते हुए उन्हें अपने आप पर भरोसा करने, अपने देश में विश्वास करने, उन सब में विश्वास करने जो अच्छा है और जो अच्छा नहीं है उसमें बदलाव लाने के लिए प्रयास करने आह्वान किया। उन्होंने कहा कि हम सब मिलकर भारत के भविष्य में बदलाव ला सकते हैं और साथ मिलकर हम भारत के भविष्य की पटकथा तैयार करेंगे। नई शिक्षा नीति की सराहना करते हुए श्री गोयल ने छात्रों से वैज्ञानिक सोच विकसित करने और नवप्रवर्तक एवं उद्यमी बनने का आग्रह किया।
श्री गोयल ने कहा कि पिछले 8 वर्षों के दौरान प्रधानमंत्री मोदी के दूरदर्शी नेतृत्व में सरकार ने देश के प्रत्येक परिवार की सभी आवश्यक आवश्यकताओं को पूरा किया है। इस संदर्भ में उन्होंने पक्का घर उपलब्ध कराने, बिजली सुनिश्चित करने, रसोई गैस कनेक्शन, स्वास्थ्य, स्वच्छता, वित्तीय समावेशन एवं अन्य सरकारी पहल के बारे में बताया।
सांस्कृतिक कार्यक्रम में युवा छात्रों ने गायन, संगीत, नृत्य, रंगमंच, मार्शल आर्ट और मल्टीमीडिया प्रोजेक्शन के जरिये हमारे देश की सिंधु घाटी सभ्यता से लेकर वर्तमान दौर तक की कहानी प्रस्तुत की।
केंद्रीय अल्पसंख्यक कार्य मंत्री श्री मुख्तार अब्बास नकवी ने आज नई दिल्ली के प्रगति मैदान में आयोजित किये जा रहे अंतर्राष्ट्रीय व्यापार मेले में "हुनर हाट" का उद्घाटन किया।
अल्पसंख्यक कार्य मंत्रालय द्वारा दस्तकारों, शिल्पकारों को मौका-मार्किट मुहैया कराने के मिशन के तहत देश के विभिन्न भागों में आयोजित "हुनर हाट" की श्रृंखला में यह "हुनर हाट" आयोजित किया जा रहा है।
"हुनर हाट" के उद्घाटन के दौरान श्री नकवी ने कहा कि अल्पसंख्यक मंत्रालय द्वारा देश भर में आयोजित किया जा रहा "हुनर हाट", दस्तकारों/शिल्पकारों का “एम्पावरमेंट-एम्प्लॉयमेंट एक्सचेंज" साबित हो रहा है।
श्री नकवी ने कहा कि आर्इआर्इटीएफ में आयोजित इस “हुनर हाट” में बड़ी संख्या में महिला दस्तकारों सहित देश भर के दस्तकार, शिल्पकार, कारीगर भाग ले रहे हैं। देश के कोने-कोने से हस्तशिल्प और हैंडलूम उत्पाद इस “हुनर हाट”में प्रदर्शनी एवं बिक्री के लिए उपलब्ध हैं। अज़रख, बाग प्रिंट, बंधेज, बाड़मेर अज़रख और एप्लिक, बिड्रिवेयर, केन और बांस, कालीन, चंदेरी, चनिया चोली, चिकनकारी, कॉपर बेल उत्पाद, ताँबे के बर्तन, चीनी मिट्टी के बर्तन, ड्राई फ्लॉवर, गोटापत्ती, हैंडलूम और होम फर्निशिंग इत्यादि यहाँ उपलब्ध हैं।
इसके अलावा जूट क्राफ्ट, लाख पत्थर से बनी चुड़ियाँ, लैक्रवेयर, लिनन उत्पाद, मेटलवेयर, मडवर्क, मल्बेरी सिल्क, पैठनी सिल्क, फूलकरी, पंजाबी जुत्ती, ज़री बैग आदि उपलब्ध हैं। पहली बार छत्तीसगढ़ के उत्पाद, जम्मू-कश्मीर के नामदा और चिन्नॉन सिल्क भी उपलब्ध हैं।
श्री नकवी ने कहा कि विरासत को मोदी सरकार के "हुनर हाट" जैसे रोजगारपरक कार्यक्रम से जबरदस्त हौसला मिला है। देश भर के प्रमुख स्थलों पर आयोजित किये जा रहे "हुनर हाट" से जहाँ एक तरफ हुनरमंद शिल्पकारों, दस्तकारों को राष्ट्रीय-अंतर्राष्ट्रीय मौका-मार्किट मुहैया हुए हैं, वहीँ बड़ी संख्या में उन्हें रोजगार-रोजगार के अवसर भी उपलब्ध हुए हैं।
श्री नकवी ने कहा कि प्रधानमंत्री श्री नरेंद्र मोदी के "मेक इन इंडिया"", "स्टैंड अप इंडिया", "स्टार्ट अप इंडिया" के संकल्प को साकार करने का "प्रामाणिक एवं विश्वसनीय ब्रांड" बन गया है "हुनर हाट"। पिछले 1 साल में "हुनर हाट" 1 लाख 50 हजार से ज्यादा कारीगरों, दस्तकारों, शिल्पकारों एवं उनसे जुड़े लोगों को रोजगार और रोजगार के अवसर मुहैया कराने में सफल रहे हैं। हमारा लक्ष्य "हुनर हाट" के माध्यम से 2019 तक लगभग 5 लाख लोगों को रोजगार-रोजगार के मौके उपलब्ध कराना है।
अल्पसंख्यक कार्य मंत्रालय द्वारा इससे पहले "हुनर हाट" इलाहाबाद , दिल्ली के प्रगति मैदान में लगने वाले अंतर्राष्ट्रीय व्यापार मेले , बाबा खड़क सिंह मार्ग ; पुडुचेरी के थीडल बीच  और मुंबई के इस्लाम जिमखाना, मरीन लाइन्स  में आयोजित किये गए हैं। आने वाले दिनों में "हुनर हाट" का आयोजन मुंबई , बाबा खड़क सिंह मार्ग, दिल्ली  और गोवा  में किया जायेगा।
रेल मंत्रालय
अगली पीढ़ी की परिवहन प्रणाली के लिए उत्कृष्टता केन्द्र की स्थापना हेतु रेल मंत्रालय ने बर्मिंघम विश्वविद्यालय के साथ समझौता ज्ञापन पर हस्ताक्षर किए
परिवहन क्षेत्र में क्षमता निर्माण की दिशा में निर्णायक कदम
 के प्रमुख प्रोफेसर कलाइव रोबर्ट्स ने हस्ताक्षर किए।
भारतीय रेल इस केन्द्र का संस्थापक सहयोगी है। भारतीय रेल इस उत्कृष्टता केन्द्र को उद्यमिता, उपकरण, डाटा और अन्य संसाधन प्रदान करेगा। केन्द्र अन्य उद्योग व शैक्षणिक संगठनों से साझेदारी आमंत्रित करेगा।
केन्द्र भारत में रेल व परिवहन क्षेत्र के विकास को प्रोत्साहन देने के लिए कार्य करेगा। केन्द्र पोस्ट ग्रेजुएट, डॉक्टरेट और पोस्ट-डॉक्टरल पाठ्य संचालित करेगा। केन्द्र सिग्नलिंग, संचार, परिसंपत्ति रख-रखाव, सुरक्षा, मानकों का निर्धारण, विशिष्ट दक्षता के लिए प्रमाणन आदि क्षेत्रों में संयुक्त अनुसंधान परियोजनाओं को संचालित करेगा। केन्द्र कार्यक्रम सम्मेलन कार्यशालाएं आयोजित करेगा जिनमें आधुनिक तकनीक, विश्वस्तरीय सर्वोत्तम अभ्यासों तथा परिवहन क्षेत्र के नवीनतम तथ्यों पर चर्चा की जाएगी।
इस केन्द्र की स्थापना से हमारी क्षमता बढ़ेगी और हमारे युवा हाई-स्पीड रेल, भारतीय रेल की संकेत प्रणाली को आधुनिक बनाना आदि राष्ट्रीय परियोजनाओं के निर्माण और संचालन में योगदान देंगे।
राष्ट्रीय रेल परिवहन संस्थान के बारे में
राष्ट्रीय रेल परिवहन संस्थान की स्थापना 2018 में हुई है। संस्थान में कई स्कूल और विभाग है। एनआरटीआई का लक्ष्य अंतर-विषय उत्कृष्टता केन्द्र स्थापित करना है, जो परिवहन क्षेत्र में अनुसंधान और शिक्षा को बढ़ावा देगा। एनआरटीआई अग्रणी वैश्विक संस्थाओं से साझेदारी कर पूरी दुनिया के विशेषज्ञों को जोड़ना चाहता है। संपूर्ण ब्यौरा संस्थान की वेबसाइट www.nrti.edu.in पर उपलब्ध है।
बर्मिंघम विश्वविद्यालय के बारे में
बर्मिंघम विश्वविद्यालय में बर्मिंघम सेन्टर फॉर रेलवे रिसर्च एंड एजुकेशन  स्थित है। यहां 150 से अधिक शिक्षाविद्, शोधकर्ता तथा पेशेवर कार्यरत हैं। यह केन्द्र रेल उद्योग के क्षेत्र में पूरी दुनिया का अग्रणी संस्थान है, जो विश्वस्तरीय नई प्रौद्योगिकी विकसित करता है। इसके अलावा यह केन्द्र जलवायु परिवर्तन, एयरोडायनमिक्स, विद्युत प्रणाली, ऊर्जा उपयोग, रेलवे नियंत्रण एवं संचालन समन्वय, अंतर्राष्ट्रीय मानदंड निर्माण आदि क्षेत्रों में कार्य करता है।
श्रम और रोजगार मंत्रालय
संसद की स्थायी समिति ने औद्योगिक संबंध कोड 2019 और सामाजिक सुरक्षा 2019 कोड के संबंध में सुझाव आमंत्रित किए
लोकसभा में पेश ‘औद्योगिक संबंध कोड 2019’ और ‘सामाजिक सुरक्षा पर कोड 2019’ को लोकसभा अध्यक्ष ने अध्ययन के लिए सांसद श्री भर्तहरि महताब की अध्यक्षता में श्रम पर स्थायी समिति को भेज दिया था। समिति ने प्रत्येक कोड पर जनता और एनजीओ/विशेषज्ञों/साझेदारों और संस्थानों से अलग-अलग विचार/सुझाव आमंत्रित करने का फैसला किया।
लिखित पत्रक/सुझाव जमा करने और समिति के समक्ष मौखिक साक्ष्य देने की प्रक्रिया ‘Committees’→ Press Release लिंक के अंतर्गत हमारी वेबसाइट https:/www.loksabha.nic.in पर देखी जा सकती है।
पेट्रोलियम एवं प्राकृतिक गैस मंत्रालय
श्री धर्मेंद्र प्रधान ने भारत का आठवां उत्पादक बेसिन-बंगाल बेसिन राष्ट्र को समर्पित किया
आत्मनिर्भर भारत के लिए ऊर्जा आवश्यकताओं की पूर्ति के क्रम में जारी प्रयासों के अंतर्गत पेट्रोलियम एवं प्राकृतिक गैस तथा इस्पात मंत्री ने श्री धर्मेंद्र प्रधान ने आज भारत के आठवें उत्पादन बेसिन-बंगाल बेसिन को राष्ट्र को समर्पित किया।
श्री धर्मेंद्र प्रधान ने अशोकनगर तेल खोज एवं उत्पादन क्षेत्र को राष्ट्र को समर्पित करते हुए कहा कि यह खोज भारत की ऊर्जा सुरक्षा सुनिश्चित करने में महत्वपूर्ण भूमिका अदा करेगी। इस अवसर पर उन्होंने कहा कि यह खोज माननीय प्रधानमंत्री श्री नरेन्द्र मोदी के तेल आयात पर निर्भरता को कम करने के आह्वान की प्रतिबद्धताओं को पूरा करने में महत्वपूर्ण होगी। ओएनजीसी को बधाई देते हुए श्री प्रधान ने कहा कि इस खोज से लगभग 7 दशकों से जारी भारतीय वैज्ञानिकों और इंजीनियरों के अथक प्रयासों का फल मिलने लगेगा और पश्चिम बंगाल के वृहद विकास के लिए एक नई उम्मीद पैदा होगी। उन्होंने कहा कि बंगाल बेसिन अब आखिरकार विश्व के तेल एवं गैस उत्पादन वाले क्षेत्रों के नक्शे पर स्थान प्राप्त करेगा।
केंद्रीय मंत्री ने कहा कि भारत सरकार पश्चिम बंगाल के भूगर्भ से तेल और गैस उत्पादन के लिए इस टर्निंग पॉइंट को यथार्थ रूप देने में ओएनजीसी को पूरा सहयोग देगी ताकि पश्चिम बंगाल और राज्य के लोगों के लिए संपन्नता का एक नया दौर शुरू हो और स्थानीय लोगों के लिए रोजगार सृजन हो। उन्होंने आगे कहा कि इस उत्पादन बेसिन का राष्ट्र को औपचारिक समर्पण का आज का दिन राष्ट्रीय गौरव का दिन है और पश्चिम बंगाल की धरती का भारत को एक उपहार है।
बंगाल बेसिन में 24 परगना जिले के अशोकनगर-एक कुएं से तेल उत्पादन शुरू करने के साथ ओएनजीसी ने एक बड़ा कदम आगे बढ़ाया है। अशोकनगर-1 भारत सरकार द्वारा जारी किए गए अग्रिम मुद्रीकरण योजना के अंतर्गत एक तेल उत्पादक के रूप में पूर्ण हुआ था। इसके साथ ही भारत के निर्धारित 8 उत्पादन बेसिन में से ओएनजीसी की अब 7 में खोज पूरी हो चुकी है और उत्पादन शुरू कर दिया गया है, जो भारत के स्थापित तेल एवं गैस रिजर्व का 83 प्रतिशत है। ओएनजीसी भारत की सबसे बड़ी तेल एवं गैस उत्पादन कंपनी है, जो देश के कुल हाइड्रोकार्बन उत्पादन का 72 प्रतिशत उत्पादन करती है।
अशोकनगर-1में तेल खोज के अथक प्रयासों की अब समाप्ति हो गई है और और उत्पादन शुरू हो गया है। क्षेत्र से ओएनजीसी द्वारा उत्पादित पहले हाइड्रोकार्बन कंसाइनमेंट को 5 नवंबर,2020 को आईओसीएल के हल्दिया तेल शोधन कारखाने में परीक्षण के लिए भेजा गया था।
इस अवसर पर श्री प्रधान के साथ लोकसभा सदस्य श्री ज्योतिर्मय सिंह महतो,ओएनजीसी के मुख्य महाप्रबंधक और निदेशक श्री शशि शंकर भी अशोकनगर स्थल पर आयोजित कार्यक्रम में उपस्थित हुए जोकि पश्चिम बंगाल की राजधानी कोलकाता से 50 किलोमीटर दूर है। कोविड-19 दिशा निर्देशों के अनुपालन के साथ-साथ आयोजित इस कार्यक्रम में वरिष्ठ अधिकारियों की मौजूदगी में श्री प्रधान ने तेल के औपचारिक उत्पादन हेतु शकर रॉड पंप  का बटन दबाकर कर उत्पादन का शुभारंभ किया। उन्होंने जियोफिजिकल पार्टी कैंप का भी दौरा किया और अशोकनगर तेल ब्लॉक कार्यक्रम शुरू करने के लिए संग्रहित किए जा रहे सीस्मिक आंकड़ों का भी अवलोकन किया।